**СТАНОВИЩЕ**

**от доц. д-р Аспарух Аспарухов за дисертационния труд на Райна Бисерова Росенова на тема *Разум и чувствителност в поезията на Шарлот Смит и Мери Робинсън***

 Дисертационният труд на Райна Росенова се вписва в съвременната литературно-критическа тенденция за обект на изследване да се избират автори, до неотдавна недооценявани, но вече налагащи се като значими фигури покрай всепризнатите колоси на съответната епоха. Още повече, че в този случай става дума за женски гласове – две жени-поети с радикални за осемнадесети век възгледи, които с творбите си се включват в английския обществено-политически дебат около френската революция, като същевременно не приемат традиционните виждания за женската идентичност и ролята на жената в обществото. Дисертационният труд убедително израства въз основа на многото общи за двете жени-поети теми и литературни жанрове.

 Във Въведението Райна Росенова очертава взаимоотношението между ключовите понятия, с които борави – разум и чувствителност (за разлика от сантименталност) в тясна връзка с меланхолията, които се допълват от възвишеното и готическото. Дисертантката напълно постига целта, която си поставя в уводната глава – да разкрие как в поезията на Шарлот Смит и Мери Робинсън разумът и чувствителността присъствуват не само като лично преживяване, но и в надличностно-обществен план. Това обуславя и основната логика, следвана в дисертацията, която се разгръща от индивидуално-лирическата към обществено-политическата епическа поезия на всяка от двете авторки. Опозицията разум и чувства, подкрепена от тази между възвишено и готическо, непрекъснато се обогатява и нюансира, тъй като се проследява неотклонно в поетическите творби, които очертават цялостния творчески път на Шарлот Смит и Мери Робинсън. Така получената представа за централното значение на изследвания проблем за тяхното творчество се обогатява от честите позовавания на романите им. Привеждат се и критически оценки от техни съвременници.

 В дисертационния труд естетиката и политическите идеи, характерни за Просвещението и Романтизма, са силно застъпени (Кант, Шилер, Бърк, Годуин, Улстънкрафт и др.), което напълно отговоря на нуждата от по-широк културно-исторически контекст в работата и свидетелствува за ерудицията на Райна Росенова.

 Богата на литературни находки е първата част на дисертацията, разглеждаща камерната трактовка на разума и чувствителността в сонетните цикли на Шарлот Смит и Мери Робинсън в две паралелни глави. По отношение на *Елегически сонети* от Смит се изтъква,че тя не противопоставя рационалността и чувствителността в крайните им форми, но определя възспираща роля на разума, който не позволява чувствата да станат неконтролируеми. Райна Росенова подчертава, че личните емоции в тези сонети са обгърнати от особено характерната за осемнадесети век меланхолия, а моралното чувство, изразено в тях, сочи към надхвърлянето на строго личностното в епическата поезия на Смит, посветена на обществено-политически проблеми. Детайлният и задълбочен прочит на *Елегически сонети* разкрива приземената антитрансценденталност на възвишеното в тях с наблег върху моралното чувство, за разлика от поетите-романтици, които се стремят към по-висша надземна истина. Подобно оземяване се констатира и в сонетния цикъл *Сафо и Фаон*, с който Мери Робинсън откликва на сонетите на Смит. Дисертантката внимателно проследява вариациите в разгръщането на опозициите разум–чувство, възвишено–готическо от сонет на сонет и противопоставя лирическите говорители в двата цикъла. Прави се изводът,че както Спит, така и Робинсън внушават необходимостта от постигане на равновесие между разум и чувство, чиято синтеза отвежда отвъд личното преживяване и предполага социална ангажираност.

 Именно на това е посветена следващата част на дисертацията, която органически израства от предишната. Райна Росенова изтъква, че движението между два полюса (лично и обществено-политическо, субективно и обективно) в епическата поема *Емигрантите* от Смит загатва за необходимостта от баланс между разум и чувствителност. Лирическият говорител ги съчетава, тъй като е едновременно безпристрастен наблюдател отвисоко и дълбоко съчувствуващ на участта на френските емигранти-роялисти в Англия. Отново се подчертава нежеланието на Смит да трансцендира земната обективна действителност. Като нов тематичен момент се откроява деконструкцията на идеализиранияуединен живот в пасторалната традиция, също умело осветлен от Райна Росенова в анализа и на *Емигрантите* (с паралел в по-късната глава върху *Пътят на Свободата* от Мери Робинсън). Главата, разглеждаща *Бийчи хед* от Смит разкрива как тя по-нататък подрива пасторалната идеализация и не приема така нареченото „егоистично“ трансцендиране, а в замяна на това, се съсредоточава върху земната участ на маргинализирани лица (паралел с Робинсън), както и върху съдбините на Англия и човечеството въобще.

 След като е преминала от личната към обществено-политическата сфера във връзка с поезията на Смит, Райна Росенова подхожда към политическата поезия на Робинсън и оправдано отделя голямо внимание на готическото и възвишеното в нейното изобразяване на френската революция. Стига се до извода, че като използва художествени образи и реторика, характерни за радикално настроените поети, Робинсън става част от културата на английския радикализъм от края на 18 век.

 Политическата идеология, която е силно застъпена в дисертацията, никога не се разглежда самоцелно, а винаги заедно с художествената образност на стилистично ниво. Правят се паралели с Милтън, Блейк, Колридж, П.Б.Шели, а *Лирически сказания* от Робинсън естествено предполагат и получават по-детайлна съпоставка с *Лирически балади* от Уърдзуърт. Очевидно е, че Райна Росенова познава много добре литературата от онази епоха, както и критическите интерпретации на проблема. Тя компетентно надгражда критическите мнения, на които се позовава, при което ясно се откроява нейният изследователски глас.

 Смятам, че дисертационният труд на Райна Росенова напълно отговаря на изискванията за придобиване на образователната и научна степен „доктор“ и бих му дал положителна оценка.

Доц. д-р Аспарух Аспарухов